Matthys Roets en vasbyt-visvangers kuier in Irene | Netwerk24
Deur Christiaan Du Plessis 01 September 2019 19:11
Die sanger Mathys Roetshet die Ramcat Fishing-byeenkoms vir die samesyn gaan bywoon. Foto: Christiaan du Plessis
Die gewilde Afrikaanse sanger Mathys Roets tel onder diegene wat Sondag in Irene, suid van Pretoria, 'n "vyfster" visvang-byeenkoms vir mense in rolstoele bygewoon het.
Mense het selfs van Durban gekom om aan vanjaar se Ramcat Fishing-byeenkoms deel te neem.
Dit word jaarliks by die African Pride Irene Country Lodge aangebied.
Hoewel Roets nie self sy hand aan 'n visstok gewaag het nie, was hy daar vir die samesyn en om ou vriende weer te sien.
"Die eerste keer wat ek deelgeneem het, was my twee seuns en my vrou hier om my te help. Vanjaar het ek sommer vir die samesyn gekom," het Roets met 'n bier in die hand geskerts.
Douglas Boman van Rietfontein, Pretoria, met 'n klein visstok in die hand. Foto: Christiaan du Plessis
Roets het in 'n rolstoel beland nadat hy sy rug in 'n motorfietsongeluk beseer het.
Yster Small, wat die byeenkoms reël, sê hy poog om die byeenkoms elke jaar 'n "vyfster-geleentheid" te maak.
Daar word visgevang, geëet en gekuier.
Elke gestremde visvanger kan iemand saamneem wat help om die lyn van die visstok te gooi en ook te help uittrek wanneer 'n vis byt.
Die visse wat gevang word, hoofsaaklik barbers en karpe, word geweeg, maar volgens Small word daar nie 'n wenner aangewys nie.
"Dit gaan eerder daaroor om lekker saam te kuier. Daar is wel pryse vir die persoon wat byvoorbeeld die beste tan gekry het.
"Deesdae is dit te gevaarlik vir mense in rolstoele om langs enige dam te gaan sit en visvang. Hulle word dikwels beroof en aangeval," sê Small.
Volgens hom is die meeste van die visvangers voormalige dienspligtiges wat in die grensoorlog verlam geword het.
Een só 'n persoon, Johan Krause, van Pretoria, sê hy gaan elke jaar omdat dit so lekker is.
"Die helfte van die ouens wat hier visvang is óf net so goed óf so sleg soos jy. Daarom kan ek ontspan en myself geniet," sê hy.
Die dam word net een keer 'n jaar oopgestel om vis te vang – spesiaal vir die geleentheid.
Small sê die karpe word teruggegooi en die barbers word na ander damme geneem waar hulle losgelaat word.
"Almal wat hier betrokke is, is vrywilligers. 'n Mens ontmoet die vriendelikste mense in 'n omgewing van liefdadigheid," sê hy.